Document ID: 31991D0024

ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Ιανουαρίου 1991 για την περάτωση της διαδικασίας αντιντάμπινγκ όσον αφορά τις εισαγωγές υπερμαγγανικού καλίου καταγωγής Σοβιετικής Ένωσης ( ΕΣΣΔ ) ( 91/24/ΕΟΚ )
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη :
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό ( ΕΟΚ ) αριθ . 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας ( 1 ), και ιδίως το άρθρο 9,
Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,
Εκτιμώντας ότι :
Α . ΠΡΟΣΩΡΙΝΑ ΜΕΤΡΑ
( 1 ) Η Επιτροπή, με τον κανονισμό ( ΕΟΚ ) αριθ . 1537/90 ( 2 ), επέβαλε προσωρινό δασμό αντιντάμπινγκ στις εισαγωγές υπερμαγγανικού καλίου που υπάγεται στον κωδικό ΣΟ ex 2841 60 00, καταγωγής ΕΣΣΔ . Επιπλέον, η ισχύς του προσωρινού δασμού παρατάθηκε με τον κανονισμό ( ΕΟΚ ) αριθ . 2896/90 του Συμβουλίου (3 ), για περίοδο που δεν θα υπερέβαινε τους δύο μήνες .
Β . ΕΠΑΚΟΛΟΥΘΗ ΔΙΑΔΙΚΑΣΙΑ
( 2 ) Ύστερα από την επιβολή του προσωρινού δασμού αντιντάμπινγκ, οι εκπρόσωποι της χώρας εξαγωγής ζήτησαν από την Επιτροπή να γίνουν δεκτοί σε ακρόαση, η οποία και τους παραχωρήθηκε, και ο εξαγωγέας της ΕΣΣΔ, ο οποίος είναι γνωστό ότι ενδιαφέρεται, γνωστοποίησε γραπτώς τις απόψεις του . Ιδιαίτερη έμφαση δόθηκε στο γεγονός ότι οι μόνες εξαγωγές υπερμαγγανικού καλίου που πραγματοποιήθηκαν το 1988 είχαν προορισμό την Αυστρία, και ότι δεν πραγματοποιήθηκαν εξαγωγές προς την Κοινότητα το 1989 ούτε και πρόκειται να πραγματοποιηθούν το 1990 .
( 3 ) Δεδομένου ότι, από τις αρχές του 1988, όλες οι εισαγωγές προς την Κοινότητα υπερμαγγανίου καλίου, που ήταν γνωστό ότι είχε καταγωγή την ΕΣΣΔ, δεν πραγματοποιήθηκαν απευθείας από την χώρα καταγωγής, αλλά από την Αυστρία, η Επιτροπή θεώρησε επιβεβλημένη την διεξαγωγή ερευνών όσον αφορά τους αυστριακούς εμπόρους χημικών προϊόντων, οι οποίοι ήταν πιθανόν να έχουν εξάγει το εν λόγω προϊόν στην Κοινότητα . Διαπιστώθηκε, τελικώς, ότι ένας έμπορος στην Αυστρία ήλεγχε σχεδόν όλες τις εξαγωγές προς την Κοινότητα υπερμαγγανικού καλίου καταγωγής ΕΣΣΔ κατά την περίοδο από τον Ιανουάριο 1988 μέχρι τον Ιούλιο 1989 . Επιπλέον, η Επιτροπή διεξήγαγε έρευνα στις εγκαταστάσεις του εν λόγω αυστριακού εμπόρου .
Γ . ΝΕΑ ΣΤΟΙΧΕΙΑ
( 4 ) Κατά την πορεία της έρευνας που διεξήχθη στην Αυστρία, ανακαλύφθηκαν νέα στοιχεία που δείχνουν ότι, από τους 475 τόνους υπερμαγγανίου καλίου που δηλώθηκαν σε τελωνεία της Κοινότητας και, ως εκ τούτου, κατεγράφησαν στις στατιστικές της Κοινότητας ως προϊόντα εισαγωγής από την ΕΣΣΔ κατά την περίοδο από τον Ιανουάριο 1988 μέχρι τον Ιούλιο 1989, μόνον 100 τόνοι είχαν στην πραγματικότητα ως καταγωγή τη χώρα αυτή . Όσον αφορά τους υπόλοιπους 375 τόνους, οι περισσότεροι από αυτούς φαίνεται ότι είχαν καταγωγή τη Ρουμανία, μολονότι στα τελωνεία της Κοινότητας είχε δηλωθεί ως χώρα καταγωγής η ΕΣΣΔ .
( 5) Η δήθεν ρουμανική καταγωγή των περισσοτέρων από τους 375 αυτούς τόνους ενισχύθηκε από τεκμηριωμένες αποδείξεις, οι οποίες συνίστανται από τα τιμολόγια και τα πιστοποιητικά καταγωγής, που εκδόθηκαν αντίστοιχα από την εξαγωγική εταιρεία στη Ρουμανία και τις αρχές της χώρας αυτής .
( 6 ) Εκτός από το γεγονός ότι εισήχθησαν στην Κοινότητα μόνον 100 τόνοι του εν λόγω προϊόντος με καταγωγή την ΕΣΣΔ, οι εισαγωγές αυτές πραγματοποιήθηκαν κατά τρόπο σποραδικό στη διάρκεια του πρώτου τριμήνου του 1988 και, συνεπώς, εκτός της περιόδου έρευνας που καλύπτει η διαδικασία αντιντάμπινγκ ( 1η Ιουλίου 1988 έως 30 Ιουνίου 1989 ).
( 7 ) Όσον αφορά τις δήθεν εισαγωγές με καταγωγή τη Ρουμανία, η χώρα αυτή δεν φαίνεται να παράγει υπερμαγγανικό κάλιο και υπάρχουν ενδείξεις ότι οι εισαγωγές αυτές είναι πιθανόν να έχουν ως καταγωγή χώρες για τις οποίες ισχύουν ήδη μέτρα αντιντάμπινγκ . Κατά συνέπεια, οποιαδήποτε δράση αντιντάμπινγκ που είναι δυνατό να αναληφθεί σε σχέση με τις εισαγωγές αυτές, βάσει των προσωρινών στοιχείων που έχουν συλλεγεί σχετικά με την ύπαρξη πρακτικής ντάμπινγκ και ζημίας, πρέπει να αναβληθούν έως ότου η Επιτροπή προσδιορίσει την πραγματική τους καταγωγή .
Δ . ΥΠΑΡΞΗ ΠΡΑΚΤΙΚΗΣ ΝΤΑΜΠΙΝΓΚ
( 8 ) Δεδομένου ότι δεν φαίνεται να έχουν πραγματοποιηθεί εισαγωγές υπερμαγγανικού καλίου καταγωγής ΕΣΣΔ στην Κοινότητα στη διάρκεια της περιόδου έρευνας, τα προσωρινά στοιχεία για την ύπαρξη ντάμπινγκ που παρουσιάζονται στο σημείο 17 της αιτιολογικής σκέψης του κανονισμού ( ΕΟΚ ) αριθ . 1537/90 ανατρέπονται στο βαθμό που αναφέρονται στην ΕΣΣΔ . Συνεπώς, για τις εισαγωγές αυτές δεν μπορεί να γίνει προσδιορισμός ντάμπινγκ .
Ε . ΖΗΜΙΑ
( 9 ) Για το λόγο που προβλήθηκε στο σημείο 8 της αιτιολογικής σκέψης, οι εκτιμήσεις και τα προσωρινά στοιχεία για τη ζημία και την αιτιώδη συνάφεια που αναφέρονται στα σημεία 18 έως 28 της αιτιολογικής σκέψης του κανονισμού ( ΕΟΚ ) αριθ . 1537/90, επίσης ανατρέπονται όσον αφορά τις εισαγωγές από την ΕΣΣΔ . Άρα, αν και επιβεβαιώνεται ότι η κοινοτική βιομηχανία βρίσκεται σε επισφαλή οικονομική και χρηματοδοτική κατάσταση, που χαρακτηρίζεται ιδίως από απώλειες στην αποδοτικότητα, στις πωλήσεις και στο τμήμα αγοράς, αυτό δεν είναι αποτέλεσμα πρακτικής ντάμπινγκ από την ΕΣΣΔ, αφού δεν πραγματοποιήθηκαν εισαγωγές από τη χώρα αυτή κατά τη διάρκεια της περιόδου έρευνας .
ΣΤ . ΠΕΡΑΤΩΣΗ
( 10 ) Κατά συνέπεια, καθίσταται προφανές ότι προστατευτικά μέτρα όσον αφορά την ΕΣΣΔ δεν είναι αναγκαία και η διαδικασία αντιντάμπινγκ που αφορά εισαγωγές υπερμαγγανικού καλίου καταγωγής ΕΣΣΔ πρέπει να τερματισθεί χωρίς την επιβολή οριστικών μέτρων .
( 11 ) Δεν διατυπώθηκαν αντιρρήσεις σχετικά με το συμπέρασμα αυτό στη συμβουλευτική επιτροπή .
( 12 ) Ο καταγγέλλων ενημερώθηκε για τα πραγματικά γεγονότα και τις κυριότερες εκτιμήσεις, βάσει των οποίων η Επιτροπή σκοπεύει να περατώσει τη διαδικασία, και δεν τα αμφισβήτησε .
Ζ . ΛΗΞΗ ΠΡΟΣΩΡΙΝΟΥ ΔΑΣΜΟΥ
( 13 ) Η Επιτροπή υπογραμμίζει ότι η περίοδος ισχύος του προσωρινού δασμού αντιντάμπινγκ στις εισαγωγές υπερμαγγανικού καλίου καταγωγής ΕΣΣΔ, που επεβλήθη με τον κανονισμό ( ΕΟΚ ) αριθ . 1537/90 και παρατάθηκε με τον κανονισμό ( ΕΟΚ ) αριθ . 2896/90, έληξε στις 9 Δεκεμβρίου 1990 . Υπογραμμίζει επίσης, ότι τα ποσά που έχουν καταβληθεί ως εγγύηση συνεπεία της επιβολής προσωρινού δασμού αντιντάμπινγκ πρέπει να αποδεσμευθούν σύμφωνα με το άρθρο 11 παράγραφος 7 του κανονισμού ( ΕΟΚ ) αριθ . 2423/88,
ΑΠΟΦΑΣΙΖΕΙ : Άρθρο μόνο
Περατώνεται η διαδικασία αντιντάμπινγκ όσον αφορά τις εισαγωγές υπερμαγγανικού καλίου που υπάγεται στον κωδικό ΣΟ ex 2841 60 00, καταγωγής ΕΣΣΔ .
Βρυξέλλες, 11 Ιανουαρίου 1991 .

Labels: 18
3
4
1